ফরিদপুর সংবাদদাতা : ফরিদপুরের চরভদ্রাসনের সদর ইউনিয়নের মৌলভীরচরে এক শিশুর পানিতে ডুবে মৃত্যু হয়েছে। মৃত মো: হামজা (২) চরভদ্রাসনের সদর ইউনিয়নের মৌলভীরচর কারিগর ডাঙ্গী গ্রামের ইউনুস মিয়ার ছেলে । পারিবারিক সূত্রে জানা যায় মঙ্গলবার বেলা এগারোটার দিকে বাড়ীর পেছনের ডোবার পানিতে পরে যায় সে। হামজার নানী ইছারুন বেগম জানান সকালে খাওয়া শেষ করে উঠানে খেলতে থাকে হামজা। রান্নার কাজে ব্যস্ত ছিল পরিবারের লোকজন। কিছু সময় পর হামজাকে উঠানে দেখতে না পেয়ে বিভিন্ন জায়গায় খোঁজাখুজির পর বাড়ীর পেছনের ডোবা থেকে উদ্ধার করা হয় তাকে। পরে চরভদ্রাসন উপজেলা স্বাস্থ্য কমপ্লেক্সে নিয়ে আসেন তারা। এ সময় কর্তব্যরত চিকিৎসক চরভদ্রাসন স্বাস্থ্য ও প:প: কর্মকর্তা আবুল কালাম আজাদ তাকে মৃত ঘোষনা করেন। বাবা মায়ের এক মাত্র সন্তান ছিল হামজা।